Taalgebruik: verreweg | Maroela Media
Argieffoto (Foto: 3dman_eu/Pixabay)
Afrikaanssprekendes vertaal soms (verkeerdelik) die Engelse idiomatiese uitdrukking "by far" met "by verre". Taalgebruikers van Afrikaans sal dus soms sê iets is "by verre die beste". Dit is egter anglisisties.
Die korrekte vertaling vir "by far" is "verreweg" of "op verre na nie": Verreweg [NIE: by verre] die meeste lede (die oorgrote meerderheid van die lede) het ten gunste van die voorstel gestem; hy is op verre na nie die gelyke van sy voorganger nie of verreweg nie so ongewild soos sy voorganger nie.
in hoë mate; so dat al die ander daarby ver agter bly; vir 'n groot deel; ongetwyfeld; onteenseglik: Dit is verreweg die beste prestasie wat die atleet al gelewer het. • verreweg die belangrikste boek wat vanjaar verskyn het • hy is verreweg die knapste in die klas.
Bronne: HAT Taalgids en Skryf Afrikaans van A tot Z
Maroela se taalbrokkies is verreweg die mees gewaardeerde bron van taalskatte. Julle bemagtig ons woordsmokkelaars om nuwe hoogtes te bereik..